তেলঙ্গানার বিধান পরিষদের নির্বাচনে ভোট কেনাবেচার অভিযোগে নয়া মোড়। সোমবার অন্ধ্রপ্রদেশের মুখ্যমন্ত্রী চন্দ্রবাবু নায়ডুর ফোনে আড়ি পাতার অভিযোগে তেলঙ্গানার মুখ্যমন্ত্রী কে চন্দ্রশেখর রাওয়ের বিরুদ্ধে মামলা দায়ের করল অন্ধ্রের পুলিশ। বিশাখাপত্তনমের থ্রি টাউন থানার ইনস্পেক্টর বি তিরুমালা রাও জানিয়েছেন, সম্প্রতি নায়ডু এবং তেলঙ্গানার মনোনীত এক বিধায়ক এলভিস স্টিফেনসনের কথোপকথনের একটি অডিও রেকর্ডিং সম্প্রচার করে স্থানীয় টিভি চ্যানেল। সেখানে নায়ডুকে বলতে শোনা যায়, তেলঙ্গানা বিধান পরিষদের ভোটে স্টিফেনসন তেলুগু দেশম পার্টির (টিডিপি) প্রার্থীকে ভোট দিলে তিনি তাঁর পাশে থাকবেন। এই সম্প্রচারের পরেই অভিযোগ ওঠে, টাকা দিয়ে ভোট কিনতে চাইছে টিডিপি। যদিও অন্ধ্র সরকারের দাবি, ওই অডিওটি জাল। অন্ধ্র সরকারের আহ্বায়ক (যোগাযোগ) পরাকলা প্রভাকর বলেন, ‘‘ওই কথোপকথন নায়ডুর নয়। অন্ধ্রের মুখ্যমন্ত্রীর ভাবমূর্তি কালিমালিপ্ত করার জন্য এটা তেলঙ্গানা সরকারের একটি চক্রান্ত। অন্ধ্র সরকার বিষয়টিকে গুরুত্ব দিয়ে দেখছে।’’ টিডিপি কর্মী-সমর্থকরাও রাওয়ের বিরুদ্ধে থানায় অভিযোগ করেছেন।